דוד בן יהודה החסיד

רבי דוד בן יהודה החסיד היה מראשוני המקובלים בימי הביניים, ומחבר ספרי קבלה.

ביוגרפיה 
לא ידועים פרטים על תולדותיו, בעבר נטען שהוא נכד הרמב"ן, וזאת מתוך דבריו בפירושו לאלפא ביתא, גרשם שלום הראה שבספרו אור זרוע לא מצוין ייחוס זה, והוא אף מייחס את עצמו לרבי יהודה החסיד אך מכיוון שייחס לרבי יהודה החסיד דברי קבלה ספרדים שיער שלום שהוא רבי יהודה החסיד אחר ולא רבי יהודה החסיד המפורסם. בדור שאחרי שלום הוכיחו שיחוס ספר זה לרבי דוד מפוקפק, ואף שורות אלו הן הוספת המגיה, ועל כן טענה זו אינה מוסמכת.

רבי דוד הוא מן המחברים הראשונים אחרי התגלות ספר הזוהר ובכתביו מצויים תרגומים רבים של ספר הזוהר.

בכתביו מציין לספרים מספרות חסידי אשכנז וראשוני ספרד שראה, מה שמלמד שהסתובב במקומות אלו.

רבי דוד עמד בראש חוג מקובלים זאת נלמד מן העובדה שאת ספריו חיבר בשביל תלמידיו או חבריו.

חיבוריו 
 מראות הצובאות - פירוש על התורה על פי תורת הסוד נדפס על ידי דניאל מט The book of mirrors, שיקגו 1982.
ספר הגבול - הפירוש הראשון לאדרא רבא, נדפס על ידי עמוס גולדרייך, הספר נדפס גם על ידי בן ציון כהן ניו יורק 2016.
 אור זרוע פרוש על פי תורת הסוד לסדר התפילות, נדפס על ידי בן ציון כהן, בשלושה חלקים פירוש הגדה של פסח, פירוש על פרקי אבות, ופירוש המחזור ניו יורק תשס"ט.
מאמר על סודות האלפא ביתא - פירוש על פי תורת הסוד על צורת האותיות והתגים, אפרים קופפר הוכיח שמחבר הספר הוא רבי יום טוב ליפמן מילהויזן, לעומתו אפרים גוטליב הצביע על פירוש אחר של רבי דוד לסודות האלפא ביתא, פירוש זה נדפס על ידי אידל.
 ספר המרכבות, נדפס על ידי הרב יהודה אוהד תורג'מן, בתוך: הקבלה הנבואית חלק ב, הוצאת מכון חכמי ירושלים והמערב, ירושלים 2020.
 בעבר יוחס לו ספר לבנת הספיר אך גרשום שלום ואחרים הוכיחו שהוא לרבי יוסף אנג'לט
כמו כן חיבר פירוש על מעשה מרכבה, פירוש לספר היצירה, וספר בשם מעשה בראשית רבא וזוטא - פירוש על פי תורת הסוד למעשה בראשית, אשר לא נדפסו.

לקריאה נוספת 
 משה אידל, "טעמי העופות הטמאים" לר' דוד בן יהודה החסיד ומשמעותם, עלי שפר (רמת גן, תש"ן), ע' 11–27.
 משה אידל, תרגומו של ר' דוד בן יהודה החסיד לס' הזוהר ופירושיו לאלפא ביתא, עלי ספר, כרך ח-ט (תש"ם), ע' 60–73, 84-98.
משה אידל, דמות האדם שמעל הספירות - על תורת הצחצחות של רבי דוד בן יהודה החסיד וגלגוליה, דעת 4 תש"מ.
 יהודה ליבס, ר' דוד בן יהודה החסיד, מחקרי ירושלים במחשבת ישראל כרך ח, תשמ"ט, ע' 54–68.
 עמוס גולדרייך, ספר הגבול לר' דוד בן יהודה החסיד (דרכי עיבוד של טכסט זוהרי דור אחרי הופעת הזוהר), עבודה לשם קבלת תואר מוסמך, אוניברסיטת תל אביב, תשל"ב.

קישורים חיצוניים
גרשם שלום, רבי דוד בן יהודה החסיד נכד הרמב"ן, קריית ספר ד, תרפ"ז-תרפ"ח, ע' 302–327, (להורדה) נדפס גם בתוך ספר מחקרי קבלה בעריכת יוסף בן-שלמה, תל אביב, תשנ"ח.
 משה אידל עוד על ר' דוד בן יהודה החסיד והאר"י, דעת, חוב' 7 (תשמ"א), ע' 69–71.
 משה אידל, פירוש נוסף לאלף בית של ר' דוד בן יהודה החסיד וספר התמונה, עלי ספר, כו-כז ירושלים תשע"ז, 237-246.
 
רבי דוד בן יהודה החסיד באתר הספרייה הלאומית

הערות שוליים

רבנים ספרדיים
ראשוני המקובלים בימי הביניים
מחברי ספרי קבלה